सलमान खुर्शीद की पत्नी की 17 अग्रिम जमानत अर्जी खारिज, जल्द हो सकती है गिरफ्तारी | Samaja Live Hindi
Home Top Stories सलमान खुर्शीद की पत्नी की 17 अग्रिम जमानत अर्जी खारिज, जल्द हो...
इलाहाबाद/प्रयागराज : कांग्रेस सरकार के पूर्व विदेश राज्य मंत्री सलमान खुर्शीद की पत्नी पूर्व विधायक लुईस खुर्शीद पर जल्द ही बड़ी कार्रवाई हो सकती है। उन पर दर्ज 17 मुकदमों के बावत दाखिल की गयी सभी 17 अग्रिम जमानत अर्जियां खारिज कर दी गयी हैं और पुलिस उन्हें कभी भी गिरफ्तार कर सकती है। सभी मामले धोखाधड़ी के हैं, जो अलग-अलग शहरों में दर्ज किए गए हैं। इन मामलों में गिरफ्तारी से बचने के लिये फर्रुखाबाद के कायमगंज की पूर्व विधायक लुईस खुर्शीद द्वारा प्रयागराज की सांसद विधायक स्पेशल कोर्ट में 17 अग्रिम जमानत अर्जी दाखिल की गयी थी। जिसपर स्पेशल कोर्ट ने सुनवाई की और सीधे तौर पर याचिका खारिज करते हुये कहा कि अग्रिम जमानत दिए जाने का कोई आधार नहीं है। मामले पर सुनवाई स्पेशल जज पवन कुमार तिवारी ने की है।
सामाजिक सेवा के लिये विख्यात रहे डॉ. जाकिर हुसैन ट्रस्ट का संचालन प्रयागराज शहर समेत अलग-अलग 17 शहरों में किया जा रहा है। इस ट्रस्ट की ट्रस्टी पूर्व विधायक लुईस खुर्शीद भी हैं। स्पेशल कोर्ट में आई पत्रावली के अनुसार भारत सरकार के सामाजिक न्याय एवं अधिकारिता मंत्रालय ने डॉ. जाकिर हुसैन ट्रस्ट को 71.50 लाख रुपये का अनुदान दिया था। यह अनुदान विकलांगों के लिए उपकरण वितरण के लिए था। कुछ समय बाद जब उपकरण वितरण के सत्यापन का क्रम शुरू हुआ तो बेहद ही चौंकाने वाला मामला सामने आया। पता चला कि कूटरचित कागजात बनाकर सरकार की अनुदान राशि हड़प ली गयी है।
17 जिलों में मुकदमा दर्ज हुआ
फर्जीवाड़ा खुला तो पता चला कि ट्रस्ट के प्रतिनिधि प्रत्यूष शुक्ला द्वारा फर्जी कागजात बनावाये गये थे। इस मामले में आर्थिक अपराध शाखा की ओर से इंस्पेक्टर रामशंकर यादव ने डॉ. जाकिर हुसैन मेमोरियल ट्रस्ट के प्रतिनिधि के खिलाफ 2017 में धोखाधड़ी की धाराओं में मुकदमा दर्ज कराया था। यह क्रम सभी 17 जिलों में हुआ। हर जगह इसी तरह से फर्जीवाड़ा किया गया था। इसी मामले में प्रयागराज के नैनी थाना समेत सभी 17 जिलों में मुकदमा दर्ज हुआ और अब उसमें लुईस व अन्य पर गिरफ्तारी की तलवार लटक रही है। इसी मामले में गिरफ्तारी से बचने के लिये 17 अग्रिम जमानत अर्जियां स्पेशल कोर्ट में 8 जुलाई को दाखिल की गई थीं। जिसपर अब सुनवाई के बाद उन्हें खारिज कर दिया गया है। फिलहाल लुईस खुर्शीद के खिलाफ चल रहे 17 मुकदमे ट्रांसफर होकर विशेष कोर्ट एमपी एमएलए आ गए हैं।
2007 में दर्ज हुआ मुकदमा
डॉ. जाकिर हुसैन ट्रस्ट में घपले के मामले में मुकदमों की फेरहिस्त 2007 में दर्ज हुई थी और सभी में लुईस खुर्शीद नामजद हैं। जिन शहरों में मुकदमा दर्ज किया गया है उनमें- प्रयागराज के नैनी, इटावा, बुलंदशहर, एटा, कासगंज, कन्नौज, बरेली, अलीगढ़, मुरादाबाद, रामपुर, भदोही, सिद्धार्थनगर, शाहजहांपुर, मेरठ, फतेहगढ़, मैनपुरी आदि जिले शामिल हैं। शुरुआत में जब अग्रिम जमानत स्पेशल कोर्ट में दाखिल हुई तब जमानत याचिका के क्षेत्राधिकार और पोषणीयता पर सुनवाई हुई और इसके चलते मामला कई दिनों तक लंबा खिंचा।
Previous articleरेस्टोरेंट चेन ‘सरवण भवन’ के मालिक पी राजगोपाल का निधन, हत्या के मामले में थे दोषी
Next articleकर्नाटक फ्लोर टेस्ट: BJP का आरोप- वोटिंग टाल, कानून पर बात कर रही कांग्रेस-JDS